ΟΔΗΓΙΑ ΤΟΥ ΣΥΜΒΟΥΛΙΟΥ της 11ης Νοεμβρίου 1980 περί τροποποιήσεως της οδηγίας 64/432/ΕΟΚ σχετικά με τη φυσαλιδώδη νόσο των χοίρων και την κλασσική πανώλη των χοίρων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 100,

την πρόταση της Επιτροπής(1),

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι η οδηγία 64/432/ΕΟΚ(4), όπως τροποποιήθηκε τελευταία από την οδηγία 80/219/ΕΟΚ(5), προβλέπει τους υγειονομικούς όρους που πρέπει να πληρούν τα ζώντα βοοειδή και χοιροειδή που προορίζονται για τις ενδοκοινοτικές συναλλαγές-

ότι η ύπαρξη της φυσαλιδώδους νόσου των χοίρων στην Κοινότητα δημιουργεί κίνδυνο για το χοίρειο ζωικό κεφάλαιό της- ότι, γι' αυτόν το λόγο, πρέπει να θεσπισθούν εγγυήσεις κατάλληλες ώστε να αποφευχθεί η εξάπλωση της ασθένειας-

ότι η διατήρηση της κλασσικής πανώλους των χοίρων σε ορισμένα τμήματα του εδάφους της Κοινότητος συνιστά κίνδυνο για το χοίρειο ζωικό κεφάλαιο των Κρατών Μελών που είναι απαλλαγμένα από αυτή την ασθένεια- ότι, γι' αυτόν το λόγο, πρέπει μέχρι να εξαλειφθεί η κλασσική πανώλη των χοίρων από τις περιοχές στις οποίες υπάρχει ακόμα, να επιτραπεί σ' αυτά τα Κράτη Μέλη να λάβουν συμπληρωματικά μέτρα για να προλάβουν κάθε μετάδοση της ασθένειας κατά τις συναλλαγές,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Με ισχύ από 1ης Νοεμβρίου 1980, η οδηγία 64/432/ΕΟΚ τροποποιείται ως εξής:

1. Στο άρθρο 2 σημείο κ) υπό ii), οι όροι "φυσαλιδώδους νόσου των χοίρων" παρεμβάλλονται μεταξύ των λέξεων "πανώλους των χοίρων" και "ή μεταδοτικής παραλύσεως των χοίρων".

2. Στο άρθρο 3 παράγραφος 2:

α) στο σημείο β), οι όροι "φυσαλιδώδης νόσος των χοίρων" παρεμβάλλονται μεταξύ των λέξεων "αφθώδης πυρετός" και "πανώλη των χοίρων"-

β) στο σημείο β) υπό i) και ii), οι όροι "ή φυσαλιδώδους νόσου των χοίρων" παρεμβάλλονται μετά τις λέξεις "αφθώδους πυρετού"-

γ) στο σημείο γ) υπό ii), οι όροι "φυσαλιδώδους νόσου των χοίρων" παρεμβάλλονται μεταξύ των λέξεων "αφθώδους πυρετού" και "βρουκελλώσεως των βοοειδών".

3. Στο άρθρο 2, προστίθενται τα ακόλουθα σημεία:

"ο) "εκμετάλλευση επίσημα απαλλαγμένη πανώλους των χοίρων", εκμετάλλευση στην οποία:

- δεν διαπιστώθηκε, τουλάχιστον κατά τους δώδεκα τελευταίους μήνες, κρούσμα της πανώλους των χοίρων,

- δεν υπάρχουν χοίροι που έχουν εμβολιασθεί κατά της πανώλους των χοίρων,

- δεν επετράπη τουλάχιστον τους δώδεκα τελευταίους μήνες ο εμβολιασμός κατά της πανώλους των χοίρων,

ενώ η εκμετάλλευση πρέπει επί πλέον να βρίσκεται στο κέντρο μιας ζώνης ακτίνας 2 χλμ. στην οποία δεν διαπιστώθηκε η πανώλη των χοίρων, τουλάχιστον κατά τους δώδεκα τελευταίους μήνες-

π) "Κράτος Μέλος ή περιοχή επίσημα απαλλαγμένα της πανώλους των χοίρων", ένα Κράτος Μέλος ή μία περιοχή όπου:

- δεν διαπιστώθηκε, τουλάχιστον κατά τους δώδεκα τελευταίους μήνες, κρούσμα της πανώλους των χοίρων,

- δεν επετράπη, τουλάχιστον τους δώδεκα τελευταίους μήνες, ο εμβολιασμός κατά της πανώλους των χοίρων,

και στις εκμεταλλεύσεις των οποίων δεν υπάρχουν χοίροι που έχουν ενβολιασθεί κατά της πανώλους των χοίρων-

ρ) "Κράτος Μέλος, περιοχή ή εκμετάλλευση απαλλαγμένα της πανώλους των χοίρων", το Κράτος Μέλος, η περιοχή ή η εκμετάλλευση, όπου δεν διαπιστώθηκε, τουλάχιστον κατά τους δώδεκα τελευταίους μήνες, πανώλη των χοίρων.".

4. Στο άρθρο 3 παράγραφος 4, μετά τις λέξεις "απαλλαγμένο βρουκελλώσεως", προστίθεται η ακόλουθη φράση: "και από εκμετάλλευση επίσημα απαλλαγμένη πανώλους των χοίρων ή από εκμετάλλευση απαλλαγμένη πανώλους των χοίρων εφ' όσον, στην τελευταία περίπτωση, τα ζώα θα συνοδεύονται με πιστοποιητικό που βεβαιοί ότι δεν έχουν εμβολιασθεί.".

5. Στο άρθρο 4β, προστίθεται το ακόλουθο προτελευταίο εδάφιο:

"Τα Κράτη Μέλη που αναφέρονται στο πρώτο εδάφιο, δύνανται εξ άλλου, υπό τον όρο τηρήσεως των γενικών διατάξεων της συνθήκης και μέχρι την 31η Δεκεμβρίου 1982, να εξαρτήσουν την εισαγωγή στο έδαφός τους χοίρων εκτροφής ή αποδόσεως από το αρνητικό αποτέλεσμα της έρευνας για αντισώματα της φυσαλιδώδους νόσου των χοίρων, η οποία διενεργείται εντός τριάντα ημερών προ της αποστολής.".

6. Προστίθεται το ακόλουθο άρθρο:

"Άρθρο 4γ

1. Τα Κράτη Μέλη που έκαναν χρήση της αδείας που προβλέπεται από την οδηγία 80/218/ΕΟΚ και που είναι επίσημα απαλλαγμένα πανώλους των χοίρων δεν δύνανται να αντιταχθούν στην εισαγωγή στο έδαφός τους χοιροειδών που προέρχονται:

α) είτε από Κράτος Μέλος του οποίου το έδαφος είναι επίσημα απαλλαγμένο της πανώλους των χοίρων-

β) είτε από Κράτος Μέλος που:

- τουλάχιστον από δώδεκα μήνες δεν επιτρέπει πλέον τον εμβολιασμό κατά της πανώλους των χοίρων,

- κατά την ίδια περίοδο δεν παρουσιάσθηκε κανένα κρούσμα πανώλους των χοίρων,

- αλλά το οποίο, όσον αφορά τους εμβολιασμένους χοίρους, δέχεται την εισαγωγή στο έδαφός του μόνο χοίρων σφαγής ή χοίρων παχύνσεως κάτω των 25 χγρ. που προορίζονται για εκμεταλλεύσεις παχύνσεως από όπου θα βγουν μόνο για σφαγή,

και υπό τον όρο ότι τα ζώα που προορίζονται για τα Κράτη Μέλη που αναφέρονται στην αρχή της παρούσας παραγράφου και που έχουν γεννηθεί και εκτραφεί σε εκμεταλλεύσεις επίσημα απαλλαγμένες πανώλους των χοίρων και, αν πρόκειται για ζώα εκτροφής και αποδόσεως, έχουν παρουσιάσει αρνητικό αποτέλεσμα στην έρευνα του αντισώματος που παράγεται από την πανώλη των χοίρων-

γ) είτε από ένα τμήμα εδάφους που αποτελείται από μία ή περισσότερες γειτονικές περιοχές, επίσημα αναγνωρισμένες ως απαλλαγμένες πανώλους των χοίρων, για τις ενδοκοινοτικές συναλλαγές, από το Συμβούλιο που αποφασίζει ομόφωνα προτάσει της Επιτροπής εντός προθεσμίας τριών μηνών από τη σύγκλησή του.

Το καθεστώς αυτό με την επιφύλαξη ενδεχόμενης προσφυγής στο άρθρο 9 της παρούσας οδηγίας, αναστέλλεται από την Επιτροπή για περίοδο δεκαπέντε ημερών από της εμφανίσεως κρούσματος πανώλους των χοίρων ή πολλών εστιών επιδημιολογικώς συνδεδεμένων μεταξύ τους και που κατανέμονται σε μία γεωγραφικά περιορισμένη έκταση.

Σύμφωνα με τη διαδικασία του άρθρου 12, δύναται να αποφασισθεί εντός της προθεσμίας αυτής, είτε η επαναφορά είτε η ανάκληση του χαρακτηρισμού του τμήματος του εδάφους αυτού.

Σε περίπτωση ανακλήσεως, ο χαρακτηρισμός δύναται να αποδοθεί εκ νέου στο τμήμα του εδάφους, σύμφωνα με την ίδια διαδικασία, μόνο μετά από προθεσμία:

- τριών μηνών, εάν δεν έγινε κανένας εμβολιασμός,

- έξι μηνών, στην αντίθετη περίπτωση.

2. Εν τούτοις, τα Κράτη Μέλη που έκαναν χρήση της αδείας που προβλέπεται από την οδηγία 80/218/ΕΟΚ, επιτρέπουν, τηρουμένων των γενικών διατάξεων της συνθήκης, να διατηρήσουν έναντι των Κρατών Μελών, εκτός εκείνων που αναφέρονται στην παράγραφο 1 υπό α) και β) καθώς και, μέχρι να ληφθεί η απόφαση που προβλέπεται στην παράγραφο 1 υπό γ) πρώτο εδάφιο, έναντι των σχετικών τμημάτων εδάφους, την εθνική τους ρύθμιση περί προστασίας κατά της πανώλους των χοίρων σχετικά με την εισαγωγή στο έδαφός τους ζώων εκτροφής, αποδόσεως και σφαγής, προελεύσεως αυτών των Κρατών Μελών ή αυτών των τμημάτων εδάφους.".

7. Στο άρθρο 7 παράγραφος 1, προστίθεται το ακόλουθο σημείο:

"ΣΤ. Όσον αφορά τους χοίρους εκτροφής και αποδόσεως, κατά παρέκκλιση του άρθρου 3 παράγραφος 4 και μέχρι τις 31 Δεκεμβρίου 1985, αυτοί που έχουν εμβολιασθεί κατά της πανώλους των χοίρων."

8. Στο παράρτημα Ε σημείο β), καταργείται η πέμπτη περίπτωση και προστίθενται οι ακόλουθες τρεις περιπτώσεις:

"- πανώλη των χοίρων,

- φυσαλιδώδης νόσος των χοίρων,

- αφρικανική πανώλη των χοίρων".

9. Το παράρτημα ΣΤ, υπόδειγμα III, σημείο V, πρέπει να τροποποιηθεί ως εξής:

1. προστίθεται το ακόλουθο σημείο:

"γ) προέρχονται:

- από εκμετάλλευση επίσημα απαλλαγμένη πανώλους των χοίρων(2),

- από εκμετάλλευση απαλλαγμένη πανώλους των χοίρων(2), και

i) δεν έχουν εμβολιασθεί κατά της πανώλους των χοίρων(2)-

ii) έχουν εμβολιασθεί κατά της πανώλους των χοίρων- για το σκοπό αυτό χορηγήθηκε άδεια από τη χώρα προορισμού(2)-"-

2. τα σημεία γ) έως στ) γίνονται αντίστοιχα δ) έως η)-

3. υπό ε) δεύτερο εδάφιο, οι λέξεις "φυσαλιδώδους νόσου των χοίρων" παρεμβάλλονται μεταξύ των λέξεων "αφθώδους πυρετού" και "βρουκελλώσεως των βοοειδών".

Άρθρο 2

Το άρθρο 4γ της οδηγίας 64/432/ΕΟΚ εφαρμόζεται μέχρι τις 31 Δεκεμβρίου 1985.

Η Επιτροπή υποβάλλει στο Συμβούλιο, το αργότερο μέχρι την 1η Ιουλίου 1985, έκθεση περί της εξελίξεως της καταστάσεως, ιδίως ως προς τις συναλλαγές και, όσον αφορά την πανώλη των χοίρων, συνοδευόμενη από τις κατάλληλες προτάσεις.

Το Συμβούλιο αποφασίζει γι' αυτές τις προτάσεις το αργότερο μέχρι τις 31 Δεκεμβρίου 1985.

Άρθρο 3

Τα Κράτη Μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την 1η Ιουλίου 1981 και πληροφορούν αμέσως την Επιτροπή.

Επιτρέπεται στη Δανία, στην Ιρλανδία και στο Ηνωμένο Βασίλειο, μέχρι την ημερομηνία κατά την οποία τα Κράτη Μέλη θα δυνηθούν να συμμορφωθούν προς την οδηγία, και το αργότερο μέχρι την 1η Ιουλίου 1981, να διατηρήσουν, κατά την εισαγωγή στο έδαφός τους χοίρων εκτροφής, αποδόσεως και σφαγής, τις εθνικές τους ρυθμίσεις περί της προστασίας κατά της πανώλους των χοίρων, τηρουμένων των γενικών διατάξεων της συνθήκης.

Άρθρο 4

Η παρούσα οδηγία απευθύνεται στα Κράτη Μέλη.

Έγινε στις Βρυξέλλες, στις 11 Νοεμβρίου 1980.

Για το Συμβούλιο

Ο Πρόεδρος

C. NEY

(1) ΕΕ αριθ. Α 130 της 31.5.1980, σ. 6.

(2) ΕΕ αριθ. Α 175 της 14.7.1980, σ. 79.

(3) ΕΕ αριθ. Α 300 της 18.11.1980, σ. 20.

(4) ΕΕ αριθ. Ν 121 της 29.7.1964, σ. 1977/64.

(5) ΕΕ αριθ. Ν 47 της 21.2.1980, σ. 25.